钦定古今图书集成/方舆汇编/职方典/第1132卷 > 《写山室记》李维桢
## 钦定古今图书集成/方舆汇编/职方典/第1132卷 > 《写山室记》李维桢

余尝见《画记》《画史》《画录》《画继》诸书，所载善画诸品百
千人，而孙氏殊少。李唐有仁贵、位遇，赵宋有梦卿、怀
悦、知微数人而已。独吴人孙叔美，其父桃溪翁以善
画声称籍甚，年逾九十，而叔美与父齐名，若戴逵之
勃、袁倩之质、姚昙度之惠觉，张僧繇之善果，李思训
之昭道矣。叔美游楚久，极为楚人所爱重，遂留家汉
阳，构室而居之，颜其楣曰“写山。”画非一端，其独称山
者何也？则郭熙之说也。丘园养素，所常处也；泉石啸
傲，所常乐也；渔樵隐逸，所常适也；猿鹤飞鸣，所常观
也；尘嚣缰锁，人情所常厌也；烟霞仙圣，人情所常愿，
不得见也。故有可行，有可望，有可游，有可居。妙手出
之，不下堂筵，岂不快人意、获我心哉！其写于室何也？
则宗炳之说也。理绝于中古之上者，可意求于千载
之下；旨微于言象之外者，可心取于书策之内。况身
所盘桓，目所绸缪，以形写形，以色貌色也。老病俱至，
恐名山难遍睹，凡所游履，图之于室，抚琴动操，欲令
众山皆响耳。入其室而审谛之，若山若非山，若写若
非写者，则王微之说也。“古人作画，岂以案城域，辨方
州，标镇阜，划漫流？本乎形者，融灵而动，变者心也。灵
无所见，故所托不动；目有所极，故所见不到。于是以
一管之笔，拟太虚之体，以判躯之状，画寸眸之明。曲
以为嵩高，趣以为方丈，孤岩，郁若吐云，纵横变化，此
画之致也。披图按牒，效异山海，绿林扬风，白水激涧，
岂独运诸指掌，亦以明神降之。此画之情也。”叔弟与
叔美善，闻余言，跃然曰：“昔戴勃有《九州名山图》，今不
传。而梁元帝之格，王维、李成之诀，荆浩之赋，郭熙之
训，郭思之论，韩纯全之集，其法具在。叔美所写，未知
与勃图何如？以校诸家论著，可谓升堂入室。至伯兄
所引三说，进乎技矣。夫山且有骞崩时，余安能必叔
美长有此室，而以伯兄言方叔美于古人名且不朽，
如山之寿，逾其所写无筭。”因次而书室之四壁。